ကူကီးအမျိုးသားတပ်မတော်

thumb|Flag of Kuki State

**ကူကီးအမျိုးသားတပ်မတော်** (; အတိုကောက် **KNA**) သည် မြန်မာနိုင်ငံ အနောက်မြောက်ပိုင်းနှင့် အိန္ဒိယနိုင်ငံ အရှေ့မြောက်ပိုင်းတွင် လှုပ်ရှားနေသော ကူကီးလက်နက်ကိုင် အဖွဲ့အစည်းတစ်ခု ဖြစ်သည်။ ကူကီးအမျိုးသားအစည်းအရုံး၏ လက်နက်ကိုင်တပ်ဖွဲ့လည်း ဖြစ်သည်။၂၀၁၉ခုနှစ် ဇူလိုင် ၂၆ ရက်တွင် ကူကီးအမျိုးသားအစည်းအရုံးသည် ကြေညာချက်တစောင် ထုတ်ပြန်ပြီး  KNO/KNA(Burma)အဖွဲ့အစည်းအား တရားဝင်ဖျက်သိမ်းသည်။

## သမိုင်းကြောင်း 
ကူကီးအမျိုးသားပြည်နယ် ထူထောင်ရန်အတွက် အိန္ဒိယနှင့် မြန်မာနိုင်ငံရှိ ကူကီးလူမျိုးများက ၁၉၈၈ ခုနှစ် ဖေဖော်ဝါရီ ၂၄ ရက်နေ့တွင် စတင် တည်ထောင်ခဲ့သည်။ ယင်းအချိန်မှ ၂၀၁၃ ခုနှစ်အထိ တပ်မတော်နှင့် တိုက်ပွဲပေါင်း ၂၀ ကျော် ဖြစ်ပွားခဲ့သည်။

thumb
ကူကီးပြည်သွေးစည်းညီညွတ်ရေးကောင်စီ 

(United Kuki State Council)

Army wing: 
thumb
ကူကီးပြည်သွေးစည်းညီညွတ်ရေးတပ်မတော်

(United Kuki State Army)

---

Website:

Facebook: 

ရုံးချုပ် မိုဘိုင်းဌာနချုပ် (Mobile Headquarters)

လှုပ်ရှားနယ်မြေ အိန္ဒိယ-မြန်မာ နယ်စပ်တစ်လျှောက်ရှိ တမူးမြို့နယ်၊ လေရှီးမြို့နယ်၊ ဟုမ္မလင်းမြို့နယ်နှင့် တွန်းဇံမြို့နယ်တို့ ပါဝင်သည်။

UKSC/ UKSA ၏ နိုင်ငံရေးဆိုင်ရာဦးတည်ချက်များ

• လူ့အခွင့်အရေး ပြည့်ဝစွာ ရရှိရေး

ကမ္ဘာ့ကုလသမဂ္ဂနှင့် နိုင်ငံတကာမှ သတ်မှတ်ပြဋ္ဌာန်းထားသော လူ့အခွင့်အရေး စံနှုန်းများ၊ အပြည်ပြည်ဆိုင်ရာ လူ့အခွင့်အရေး ကြေညာစာတမ်းပါ အခွင့်အရေးများနှင့်အညီ ကူကီးပြည်သူ တစ်ဦးချင်းစီ၏ မွေးရာပါ လူ့အခွင့်အရေးများအား ပြည့်ပြည့်ဝဝ ပိုင်ဆိုင်ရရှိရေး။

• ကူကီးအမျိုးသားပြည်နယ် ထူထောင်ရေး

ကူကီးလူမျိုးတို့ ဘိုးဘွားစဉ်ဆက် ပိုင်ဆိုင်နေထိုင်ခဲ့ကြသော နယ်မြေဒေသများအားလုံးကို စုစည်း၍၊ မိမိကိုယ်ကို ပိုင်းဖြတ်ဆုံးဖြတ်ပိုင်ခွင့် (Self-determination) အပြည့်အဝရှိသည့် ကူကီးအမျိုးသားပြည်နယ်ကို တည်ထောင်ရေး။

• စစ်အာဏာရှင်စနစ် အမြစ်ဖြတ် ချေမှုန်းရေး

ပြည်သူလူထုတစ်ရပ်လုံး၏ အဓိကဘုံရန်သူဖြစ်သည့် စစ်အာဏာရှင်စနစ်ဆိုးကို အပြီးတိုင် အမြစ်ပြတ်ချေမှုန်းဖယ်ရှားပစ်ရေး။

• စစ်မှန်သော ဖက်ဒရယ်ပြည်ထောင်စု တည်ထောင်ရေး

ကူကီးလူမျိုးများ အပါအဝင် နိုင်ငံအတွင်းရှိ လူမျိုးစု အသီးသီးတို့၏ ဘဝလုံခြုံမှုကို အာမခံနိုင်မည့်၊ ဒီမိုကရေစီစနစ်ကို ကျင့်သုံးသည့်၊ လူမျိုးတစ်မျိုးနှင့်တစ်မျိုးအကြား တန်းတူညီမျှမှုကို အခြေခံသော စစ်မှန်သည့် ဖက်ဒရယ်ပြည်ထောင်စုနိုင်ငံတော်ကို ဖွဲ့စည်းတည်ဆောက်ရေး။

• နိုင်ငံသားအဖြစ် ပြန်လည်ခံယူပိုင်ခွင့် ရရှိရေး

ခါတော်မီစစ်ဆင်ရေး (၁၉၆၇) ကာလအတွင်း မတရားသဖြင့် ပြည်နှင်ဒဏ်ခံခဲ့ရသော ကူကီးပြည်သူများနှင့် ၎င်းတို့၏ သားစဉ်မြေးဆက်များအားလုံးကို အလိုအလျောက် နိုင်ငံသားအဖြစ် ပြန်လည်ခံယူပိုင်ခွင့် ရရှိရေး။

UKSC/ UKSA ၏ အမျိုးသားရေး ဦးတည်ချက်များ

• အမျိုးဂုဏ်၊ ဇာတိဂုဏ် မြှင့်တင်ရေး

လူမျိုးတစ်မျိုး၏ ဂုဏ်အင်္ဂါရပ်များနှင့် ပြည့်စုံသော ကူကီးလူမျိုးတို့၏ အမျိုးဂုဏ်နှင့် ဇာတိဂုဏ်တို့ကို မြင့်မားစွာ ထိန်းသိမ်းမြှင့်တင်ရေး။

• ယဉ်ကျေးမှု အမွေအနှစ် စောင့်ရှောက်ရေး

ကူကီးလူမျိုးတို့၏ စာပေ၊ ရိုးရာယဉ်ကျေးမှု အမွေအနှစ်များ၊ ဓလေ့ထုံးတမ်း အစဉ်အလာများနှင့် အမျိုးသားရေး လက္ခဏာရပ်များကို မပျောက်ပျက်စေရန် ထိန်းသိမ်းစောင့်ရှောက်ရေး။

• စည်းလုံးညီညွတ်မှုနှင့် မျိုးချစ်စိတ်ဓာတ် ခိုင်မာရေး

ကူကီးလူမျိုးတို့အချင်းချင်း စည်းလုံးညီညွတ်ရေးနှင့် မျိုးချစ်စိတ်ဓာတ်များ ရှင်သန်ထက်မြက် ခိုင်မာလာရေး။

• လူမှုဘဝ ဖွံ့ဖြိုးတိုးတက်ရေး

ကူကီးလူမျိုးတို့၏ ကျန်းမာရေးကဏ္ဍ၊ ပညာရေးကဏ္ဍ၊ စီးပွားရေးကဏ္ဍများနှင့် လူနေမှုစနစ် ဖွံ့ဖြိုးတိုးတက်ရေး။

UKSC/ UKSA ၏ သစ္စာအဓိဋ္ဌာန်များ

• ကျွန်ုပ်တို့သည် ခေတ်အဆက်ဆက် ကူကီးပြည်သူများ၏ အကျိုးအတွက် ကိုယ်ကျိုးစွန့် အနစ်နာခံ တိုက်ပွဲဝင်ခဲ့ကြသော အာဇာနည်ပုဂ္ဂိုလ်များအပေါ်၌ အစဉ်အမြဲ သစ္စာစောင့်သိပါမည်။

• ကျွန်ုပ်တို့သည် ကူကီးပြည်သူများ အဖိနှိပ်ခံဘဝမှ အပြီးတိုင် လွတ်မြောက်နိုင်ရေးအတွက် သစ္စာရှိစွာ ဆောင်ရွက်သွားပါမည်။

• ကျွန်ုပ်တို့သည် အမျိုးသားရေးအတွက် လိုအပ်သော တာဝန်ဝတ္တရားများကို ကျေပွန်စွာ ထမ်းဆောင်ရန် သစ္စာပြုပါသည်။

• ကျွန်ုပ်တို့သည် စစ်မှန်သော ဖက်ဒရယ်ပြည်ထောင်စုနိုင်ငံတော် တည်ဆောက်ရေးတွင် ကူကီးအမျိုးသားတို့၏ လိုအပ်ချက်များ ပြည့်ဝသည်အထိ ဆက်လက်တိုက်ပွဲဝင်ရန် သစ္စာပြုပါသည်။

• ကျွန်ုပ်တို့သည် မြန်မာနိုင်ငံရှိ လူမျိုးများအကြား တန်းတူညီမျှမှု အပြည့်အဝရှိသည်အထိ အသက်ပေး၍ ကာကွယ်စောင့်ရှောက်ကာ တိုက်ပွဲဝင်ရန် သစ္စာပြုပါသည်။

UKSC/ UKSA ၏ နိုင်ငံရေးနှင့် အမျိုးသားရေး ယုံကြည်ချက်များ

• မြန်မာနိုင်ငံတွင် စစ်မှန်သော၊ လူမျိုးပေါင်းစုံလက်ခံနိုင်သော ဖက်ဒရယ်ဒီမိုကရေစီနိုင်ငံတော် မတည်ဆောက်နိုင်သေးသရွေ့ ပြည်တွင်းငြိမ်းချမ်းရေး၊ လူနည်းစုတို့၏ အခွင့်အရေးနှင့် နိုင်ငံရေး ရပိုင်ခွင့်များအပေါ် အာမခံချက်ရှိမည် မဟုတ်ကြောင်း ယုံကြည်သည်။

• စစ်အာဏာရှင်စနစ် သို့မဟုတ် လူမျိုးကြီးဝါဒကို အမြစ်ပါမကျန် သုတ်သင်ဖယ်ရှားနိုင်မှသာ စစ်မှန်သည့် ဖက်ဒရယ်ဒီမိုကရေစီနိုင်ငံတော်ကို တည်ဆောက်နိုင်မည်ဟု ယုံကြည်သည်။

• လူသားအားလုံး၏ အခြေခံလူ့အခွင့်အရေးများ ရရှိနိုင်ရန်အတွက် ယင်းအခွင့်အရေးကို အဟန့်အတားဖြစ်စေသော စစ်အာဏာရှင်စနစ် သို့မဟုတ် လူမျိုးကြီးဝါဒအား အမြစ်ပါမကျန် တိုက်ဖျက်ရမည်ဖြစ်ပြီး၊ ၎င်းစနစ်များ အုပ်ချုပ်မင်းမူနေသမျှ ပြည်တွင်းငြိမ်းချမ်းရေး ဖော်ဆောင်နိုင်မည် မဟုတ်သဖြင့် ပြည်သူများလည်း ဆင်းရဲဒုက္ခမှ လွတ်မြောက်နိုင်မည် မဟုတ်ကြောင်း UKSC/ UKSA အနေဖြင့် အခိုင်အမာ ယုံကြည်သည်။

• မြန်မာနိုင်ငံ၏ ပကတိပြဿနာသည် ဒီမိုကရေစီအရေးသက်သက် မဟုတ်ဘဲ လွတ်လပ်ရေးနှင့်အတူ ပေါ်ပေါက်ခဲ့သော တိုင်းရင်းသား လူမျိုးစုများ၏ ရပိုင်ခွင့် ဆုံးရှုံးခဲ့ရသည့် ပြဿနာများကြောင့် ဖြစ်သည်။ ထို့ကြောင့် တိုင်းရင်းသားလူမျိုးစုများ၏ ရပိုင်ခွင့်များကို ဒီမိုကရေစီအရေးနှင့် တစ်ပြိုင်တည်း ဆောင်ရွက်မှသာ အဖြေရမည်ဟု ယုံကြည်သည်။

• စစ်မှန်သော ဒီမိုကရေစီအစိုးရတစ်ရပ် ပေါ်ပေါက်မှသာ ကူကီးလူမျိုးများကဲ့သို့သော လူနည်းစု တိုင်းရင်းသားများ၏ ဘဝလုံခြုံမှုနှင့် အမျိုးသားရေး ရပိုင်ခွင့်များကို အာမခံချက်ပေးနိုင်မည်ဟု အခိုင်အမာ ယုံကြည်သည်။ နိုင်ငံရေးပြဿနာများကို တွေ့ဆုံဆွေးနွေးခြင်းဖြင့် ငြိမ်းချမ်းစွာ အဖြေရှာမှသာ ပြေလည်နိုင်မည်ဟုလည်း ယုံကြည်သည်။

• အာဏာရှင်စနစ်ဆိုး သို့မဟုတ် လူမျိုးကြီးဝါဒ ယနေ့တိုင် ရှင်သန်နေခြင်းမှာ တိုင်းရင်းသားလူမျိုးစု အသီးသီး (ဗမာအပါအဝင်) တို့အကြား အပြန်အလှန်ယုံကြည်မှု၊ လေးစားအသိအမှတ်ပြုမှုနှင့် နားလည်မှုများ၊ စစ်မှန်သော စည်းလုံးညီညွတ်မှုတို့ နည်းပါးနေခြင်းကြောင့် ဖြစ်သည်။ ပြည်သူလူထုတစ်ရပ်လုံး ပူးပေါင်းတိုက်ပွဲဝင်ပါက အချိန်တိုအတွင်း အောင်ပွဲဆင်နိုင်မည်ဟု ယုံကြည်သည်။

• တိုင်းရင်းသားလူမျိုးစု အသီးသီးတို့သည် မိမိတို့၏ နိုင်ငံရေးဦးတည်ချက်များနှင့်ပတ်သက်၍ အပြန်အလှန် ဆွေးနွေးအဖြေရှာကာ လူမျိုးစုတို့၏ ဘဝလုံခြုံမှုအပေါ် အာမခံချက်ရရှိစေမည့် သဘောတူညီမှုများ ရယူနိုင်မှသာ တော်လှန်သူများအကြား စစ်မှန်သော စည်းလုံးညီညွတ်မှု ပေါ်ပေါက်စေမည်ဖြစ်ပြီး၊ ထိုညီညွတ်မှုသည်သာ အာဏာရှင်စနစ်ဆိုးကို အမြစ်ပြတ်ပယ်ရှားနိုင်မည်ဟု အလေးအနက် ယုံကြည်သည်။

• ပြည်နယ်ထူထောင်ခွင့် မရရှိကြသေးသော တိုင်းရင်းသားလူမျိုးစုများ၏ ပြည်နယ်ထူထောင်ခွင့် အခွင့်အရေးသည် လွတ်လပ်ရေးနှင့်အတူ ပေါ်ပေါက်လာခဲ့သော ဌာနေတိုင်းရင်းသားလူမျိုးစု အသီးသီးတို့ မဖြစ်မနေ ရရှိရမည့် မွေးရာပါ အခွင့်အရေးတစ်ရပ်ဖြစ်သည်ဟု UKSC/ UKSA အနေဖြင့် အခိုင်အမာ ယုံကြည်သည်။

• စစ်မှန်သော ဒီမိုကရေစီနှင့် တန်းတူညီမျှမှုရှိသည့် ဖက်ဒရယ်ပြည်ထောင်စုနိုင်ငံတော်အား ဖွဲ့စည်းတည်ထောင်နိုင်ရန် တိုင်းရင်းသားလူမျိုးများ ဆင်နွှဲနေသော တော်လှန်ရေးသည် ကူကီးတစ်မျိုးသားလုံး၏ သမိုင်းပေး တာဝန်ဖြစ်သည်ဟု အခိုင်အမာ ဆုပ်ကိုင်ခံယူသည်။

• ကူကီးအမျိုးသား တော်လှန်ရေးအောင်မြင်ရန် လက်နက်အင်အား၊ လူအင်အားတို့ထက် ကျစ်လျစ်ခိုင်မာသော အမျိုးသား သွေးစည်းညီညွတ်မှု တည်ဆောက်နိုင်ရေးသည်သာ ပို၍ အဓိကကျသည်ဟု အခိုင်အမာ ဆုပ်ကိုင်ခံယူသည်။

• အမျိုးသားစည်းလုံးညီညွတ်မှုကို တည်ဆောက်ရာတွင် အဟန့်အတားဖြစ်စေနိုင်သည့် အမည်နာမစွဲ စိတ်ဓာတ်များ၊ ဆွေမျိုးနွယ်စုစွဲ စိတ်ဓာတ်များ၊ တစ်ကိုယ်ကောင်းဆန်သော စိတ်ဓာတ်များ၊ ထင်ပေါ်ကျော်ကြားလိုသော အတ္တစိတ်များနှင့် အတွေးအခေါ်ဟောင်းများကိုပါ တော်လှန်ရေးကာလတွင် ဖယ်ရှားပစ်ရမည်ဟု အခိုင်အမာ ဆုပ်ကိုင်ခံယူသည်။

• ယနေ့ဆင်နွှဲနေသော ကူကီးအမျိုးသား တော်လှန်ရေးသည် ကူကီးတစ်မျိုးသားလုံး၏ အကျိုးစီးပွားနှင့် ဘဝလုံခြုံမှုကို အာမခံချက်အပြည့်အဝ ရရှိစေမည့် တော်လှန်ရေးဖြစ်သည်ဟု အခိုင်အမာ ဆုပ်ကိုင်ခံယူသည်။

• ယနေ့ဆင်နွှဲနေသော ကူကီးအမျိုးသား တော်လှန်ရေးတွင် ကူကီးပြည်သူတစ်ရပ်လုံးသည် မလွဲမသွေ ပါဝင်ပူးပေါင်းရန် သမိုင်းပေးတာဝန်ရှိသည်ဟု အခိုင်အမာ ဆုပ်ကိုင်ခံယူသည်။

## ကိုးကား
ကူကီးပြည်သွေးစည်းညီညွတ်ရေးကောင်စီ 

(United Kuki State Council) https://www.facebook.com/share/1bAfq9xGvL/?mibextid=wwXIfr

မူလ: KNO/ KNA (Burma) https://www.facebook.com/share/1GooKCBgRt/?mibextid=wwXIfr

https://www.facebook.com/share/1bAfq9xGvL/?mibextid=wwXIfr
ကဏ္ဍ:မြန်မာနိုင်ငံရှိ တိုင်းရင်းသား လက်နက်ကိုင် အဖွဲ့အစည်းများ
ကဏ္ဍ:ချင်းလက်နက်ကိုင်အဖွဲ့အစည်းများ